《冬日书怀呈易农》
清代·钱陆灿

寂寞江城子墨林，故人伐木意何深。江云尽变残年色，城月偏寒独夜心。

君自玉杯多近著，我如庄舄有哀音。生涯无恙长宵共，拨火开尊话古今。

作者简介：（1612—1698）江南常熟人，字尔韬，号湘灵，又号圆沙。钱谦益族子。顺治十四年举人。以奏销案黜革。好藏书，教授常州、扬州、金陵间，从游甚众，以一穷老书生为东南文坛领袖。晚年居溪山北麓，老屋三间，临街诵读，声如金石。有《调运斋诗文随刻》。又从钱谦益《列朝诗集》辑出《小传》别行，并有所是正。